《建滩》
清代·朱葵之

建山如连樯，络绎八百里。一百一十滩，建瓴势南徒。

洄洑旋云根，崆㟅漱石髓。一线溪弯环，百折涧逶迤。

滚雪跃过颡，殷雷骇盈耳。舟行此溯洄，人力必倍蓰。

龙门转龙腰，象腹锯象齿。阿弥佛号虔，黯淡人色死。

迄乎渔梁终，溯自水口始。每当一滩来，邪许声四起。

密织交笮䊺，纡行效虫豸。发引千钧危，风卷败萚委。

出险乃入夷，由尺以及咫。篙一桨必双，晴行雨则止。

我来值春三，长波皓瀰瀰。潆洄岸草香，披拂岩花紫。

湘帆九面环，巫峡三朝俟。兼旬滞邮签，一叶寄行李。

居然卅里程，长年已色喜。翻羡陆舆便，颇讶顺流驶。

谅无缩地方，直作登天比。迟速不由人，安危守以理。

沽酒酌金罍。烂醉篷窗底。

作者简介：朱葵之，字乐甫，号米梅，一号粟山，海盐人。嘉庆戊寅副贡，官景宁教谕。有《妙吉祥室诗钞》、《寿间斋吟草》。